Troels Lund Poulsen (V), 2025-04-11:
Tak for det.
Jeg tænker også, jeg gerne vil starte med at sige tak for de mange indlæg, der har været her under behandlingen af lovforslaget og for dens sags skyld også under beslutningsforslaget; jeg har siddet og fulgt hele debatten her i dag.
Jeg synes faktisk på mange måder, at det har været en både god og interessant debat, og jeg skal ikke gøre mig til dommer over, hvad andre siger – men det vil jeg så nok alligevel gerne gøre.
6 timers debat – det er jo ikke hver dag, vi har det på forsvarsområdet.
Er det overfladisk?
Nej, det synes jeg ikke det er.
Må man være uenig i?
Ja, det må man godt.
Er det trist, der er et bredt flertal bag regeringens politik?
Det er der nogen, der kan mene, men det synes jeg sådan set ikke det er.
Kan man have flere forskellige holdninger til, hvorfor man støtter ting?
Ja, det kan man godt.
Skal man redegøre ned i detaljen for alt, hvad man gør?
Det er der nogen, der siger, og andre siger, at det kan man nok udtrykke forskelligt.
Jeg noterer mig, at vi står i en svær sikkerhedspolitisk situation, både her i Danmark, men det gør vi også i Europa.
Danmarks deltagelse i internationale samarbejder på forsvarsområdet er afgørende, ikke kun for Danmarks, men også for Nordens og Europas sikkerhed og tryghed.
Her er samarbejdet med USA helt centralt.
Så er jeg helt med på, at der aktuelt er en diskussion med den nuværende amerikanske administration, og som jeg gentagne gange har sagt, er jeg ikke enig i alt, hvad der måtte blive sagt fra de amerikanske administrations side.
Omvendt synes jeg, at der er rigtig mange ordførere, der i dag meget nuanceret også har beskrevet det meget lange samarbejde, som Danmark og som Europa, men i det her tilfælde Danmark, har haft og har med USA – et samarbejde, der går 80 år tilbage – og som man jo ikke bare, fordi der er en administration, man så kan være uenig med på nogle punkter, skal kaste vrag på.
Den 21. december 2023 underskrev regeringen en aftale med USA, som skaber grundlaget for en mere permanent amerikansk militær tilstedeværelse på dansk jord.
Det synes jeg er en naturlig udvikling i Danmarks og USA's historiske og tætte samarbejde på sikkerhedsområdet og også på forsvarsområdet.
Med aftalen bliver der også sendt et klart signal om, at Danmark tager et endnu større ansvar for den europæiske sikkerhed.
Det har vi jo bl.a. gjort nu med den første behandling af det beslutningsforslag fra udenrigsministeren, som skal indhente Folketingets samtykke til, at forsvarssamarbejdsaftalen kan indgås.
Det lovforslag, som vi nu behandler, har jo først og fremmest til formål at skabe den retlige ramme for, at Danmark kan opfylde sin del af forsvarssamarbejdsaftalen.
Med lovforslaget får amerikanske styrker adgang til at gøre brug af udvalgte anlæg og områder i Danmark.
Det sker med henblik på at foretage en række opgaver som led i det militære samarbejde.
Aftalen omfatter for nuværende de tre flyvestationer i Karup, Skrydstrup og Aalborg.
Opgaverne vil bl.a. omfatte udstationering af personel, opbevaring af militært materiel og udstyr, vedligeholdelse og træning.
Lovforslaget indeholder også regler om de amerikanske styrkers adgang til dansk territorium og indførsel, udførsel og opbevaring af militært udstyr.
Derudover indeholder lovforslaget også regler for processerne vedrørende straffesager, erstatningssager m.v.
Desuden er en del af lovforslaget jo også fritagelse for opfyldelse af visse krav i dansk lovgivning, bl.a. på området for transport, skat, arbejdstilladelser og beskæftigelse.
Det gøres stadig væk klart, at der ikke gælder krav om eksporttilladelse, når styrker tilhørende deltagerne i NATO flytter materiel, herunder våben, delkomponenter og reservedele fra Danmark, når det forbliver den pågældende stats ejendom.
Så det er jo meget kort fortalt det, som er rammen for det her lovforslag.
Jeg vil også gerne slutte af med at understrege, at det følger af forsvarssamarbejdsaftalen, at alle USA's aktiviteter i henhold til aftalen skal udføres med fuld respekt for Danmarks suverænitet, grundlov, lovgivning og folkeretlige forpligtelser, hvilket jeg synes er meget vigtigt at understrege igen, fordi det ligesom er noget, som ikke alle lægger lige meget mærke til.
Forsvarssamarbejdsaftalen er af stor vigtighed for Danmarks sikkerhed, og aftalen er i mine øjne kun blevet vigtigere i lyset af den aktuelle sikkerhedspolitiske situation.
Og jeg synes ikke, at vi i Danmark har nogen som helst interesse i at skubbe USA længere væk fra Danmark eller for den sags skyld længere væk fra Europa.
Betyder det så, at der ikke kan være uenigheder med USA?
Det vil der helt sikkert være, også i forhold til fremtiden, men derfor kan man godt have et tæt sikkerhedspolitisk samarbejde.
Jeg glæder mig også til udvalgsbehandlingen.
Jeg noterer mig også, at der har været stillet en række spørgsmål og også, at der nok bliver stillet en række yderligere spørgsmål, og udvalgsbehandlingen må jo så også sørge for at sikre, at de svar bliver givet.